ET Euroopa Liidu Teataja C 209/29

9. juunil 2008 esitatud hagi — Euroopa Ühenduste Komisjon versus Kreeka Vabariik

(Kohtuasi C-248/08)

(2008/C 209/44)

Kohtumenetluse keel: kreeka

Pooled

Hageja: Euroopa Ühenduste Komisjon (esindajad: Eleni Tserepa-Lacombe ja A. Markoulli)

Kostja: Kreeka Vabariik

Hageja nõuded

— Tuvastada, et Kreeka Vabariik on rikkunud määruse (EÜ) nr 1774/2002 (1), milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, artikli 4 lõike 2 punktidest a ja c, artikli 5 lõike 2 punktist c, artikli 6 lõike 2 punktist b, artiklitest 10, 11, 12, 13, 14, 15, 17, 18 ja 26 tulenevaid kohustusi;

— mõista kohtukulud välja Kreeka Vabariigilt.

Väited ja peamised argumendid

Komisjon palub käesoleva hagiga Euroopa Kohtul tuvastada, et Itaalia Vabariik on rikkunud määruse (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad (edaspidi „loomsete kõrvalsaaduste määrus”), artikli 4 lõike 2 punktidest a ja c, artikli 5 lõike 2 punktist c, artikli 6 lõike 2 punktist b ning artiklitest 10, 11, 12, 13, 14, 15, 17, 18 ja 26 tulenevaid kohustusi. Tuleb märkida, et käesoleva hagi esemeks on kaks rikkumise menetlust (rikkumised 2001/5217 ja 2006/2221), mis puudutavad eelnimetatud määruse osutatud artiklite rikkumist Kreeka Vabariigi poolt.

Määruses on iseäranis sätestatud, et pärast loomsete jäätmete kogumist, transportimist ja identifitseerimist asjatu viivitamiseta tuleb need pärast töötlemist muu hulgas hävitada viisil, mis on määrusega 2. kategooriasse kuuluvate materjalide kohta ette nähtud (artikli 4 lõike 2 punkt c, artikli 5 lõike 2 punkt c ja artikli 6 lõike 2 punkt b). Samuti on ette nähtud määratletud riskiteguriga materjali kõrvaldamine põletamise teel (artikli 4 lõike 2 punkt a). Lisaks sätestab loomsete kõrvalsaaduste määrus jäätmete töötlemisettevõtete, vaheettevõtete, ladude, põletus- ja koospõletusrajatiste, 1. ja 2. kategooria materjalide töötlemisettevõtete, 1. ja 2. kategooria õlikeemiaettevõtete, biogaasi ja komposteerimisettevõtete tunnustamise (artiklid 10–15). Analoogselt määratleb loomsete kõrvalsaaduste määrus 3. kategooria töötlemisettevõtete ning lemmikloomatoitu tootvate ettevõtete ja tehniliste ettevõtete tunnustamise tingimused pädevate asutuste poolt (artiklid 17 ja 18). Määrusest tuleneb veel, et pädevad asutused teevad kõnealuste sätete järgmiseks korrapäraste ajavahemike järel kontrolle ja inspekteerimisi kehtestatud kriteeriumite alusel ning võtavad täitmata jätmise korral vajalikud meetmed (artikkel 26).

Komisjon rõhutab mitmetele komisjoni veterinaar- ja toiduameti kontrolliaruannetele tuginedes, et ei põhjendatud arvamuses ega täiendavas põhjendatud arvamuses määratud tähtaja lõppemisel ega pärast seda tähtaega ei ole Kreeka Vabariik võtnud kõiki vajalikke meetmeid talle ette heidetud rikkumiste kõrvaldamiseks ja kohustuste täitmiseks, mis Kreeka Vabariigile loomsete kõrvalsaaduste määruse ülalviidatud artiklitest tulenevad.

2004. aastast alates on veterinaar- ja toiduamet teinud Kreekas mitmeid kontrollkäike, et teha kindlaks loomsete kõrvalsaaduste määruse sätete puudulik rakendamine. Vaatamata sellele, et veterinaar- ja toiduameti järelduste põhjal Kreeka ametiasutustele antud soovituste järel on tuvastatud mõningate edusammude tegemine ning et 2006. aasta oktoobris on vastu võetud vastavad õigusnormid, mille eesmärk on loomsete kõrvalsaaduste määruse rakendamiseks vajalike haldusmeetmete võtmine, eelkõige jäätmete töötlemisettevõtete tunnustamise osas, on veterinaar- ja toiduameti inspektorid kuni 2007. aasta aprillini ehk viimase kontrollkäigu tegemiseni korduvalt kohapeal tuvastanud, et Kreeka ametiasutused ei ole teinud loomsete kõrvalsaaduste määruse ülalviidatud artiklitest tulenevate kohustuste täitmiseks vajalikke toiminguid.

Samuti tuleb märkida, et ülalviidatud sätete täitmata jätmine või puudulik täitmine on suures osas põhjustatud pädevate asutuste ebaefektiivsest koordineerimisest prefektuuride haldusasutuste tasandil. Nagu Kreeka ametiasutuste poolt veterinaar- ja toiduameti kontrollkäikude tulemusena tehtud järeldustele antud vastustest ilmneb, ei taga pädevate asutuste teostatavad ametlikud kontrollid ja siseriiklike õigusnormidega kehtestatud sanktsioonide kohaldamine piisavalt tõhusalt loomsete kõrvalsaaduste määruse rakendamist.

(1) EÜT L 273, 10.10.2002, lk 1.